**ก.อุตฯ รุดจับมือ จ.นางาโนะ หวังดึงมาลงทุนในไทย พร้อมเร่งขับเคลื่อนภาคอุตสาหกรรมร่วมกัน**

ประเทศญี่ปุ่น 18 ตุลาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม ให้เกียรติเป็นสักขีพยานในพิธีลงนาม MOU ความร่วมมือเพื่อการพัฒนาอุตสาหกรรม ระหว่างกรมส่งเสริมอุตสาหกรรม โดย นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม และจังหวัดนางาโนะ ประเทศญี่ปุ่น โดย Mr. Shuichi Abe ผู้ว่าราชการจังหวัดนางาโนะ (Governor of Nagano) ร่วมด้วย ผู้บริหารกระทรวงอุตสาหกรรม และผู้ประกอบการของจังหวัดนางาโนะ โดยพิธีการลงนามดังกล่าวจัดขึ้นภายในงาน SUWA Area Industrial Messe 2018 ณ ประเทศญี่ปุ่น

การ MOU ครั้งนี้ เป็นความร่วมมือลำดับที่ 18 ระหว่างกระทรวงอุตสาหกรรม และประเทศญี่ปุ่น โดยที่ผ่านมากระทรวงอุตสาหกรรมได้ร่วมมือด้านอุตสาหกรรมกับหน่วยงานในประเทศญี่ปุ่น และรัฐบาลท้องถิ่นของญี่ปุ่นมาแล้ว 17 แห่ง ซึ่งครั้งนี้ ได้ร่วมกับจังหวัดนางาโนะ เพื่อส่งเสริมสนับสนุนให้อุตสาหกรรมของทั้ง 2 แห่ง มีความใกล้ชิดกันมากยิ่งขึ้น ขณะที่กระทรวงอุตสาหกรรมจะดูแลผู้ประกอบการจากจังหวัดนางาโนะที่มาลงทุนในประเทศไทย พร้อมทั้งให้การสนับสนุนบริษัทที่จะมาลงทุน หรือร่วมลงทุนกับอุตสาหกรรมในประเทศไทยโดยความร่วมมือดังกล่าว นับเป็นก้าวสำคัญเพื่อสร้างประโยชน์ด้านอุตสาหกรรมระหว่าง 2 ประเทศให้พัฒนาร่วมกัน 3 ด้าน คือ (1) การเสริมสร้างความสามารถในการแข่งขันทางธุรกิจของวิสาหกิจ ขนาดกลางและขนาดย่อม (SMEs) (2) การแลกเปลี่ยนข้อมูลธุรกิจ และ (3) การส่งเสริมความเชื่อมโยง ในสาขาอุตสาหกรรมตามหลักแนวคิด Otagai Business ที่มุ่งสร้างเครือข่ายวิสาหกิจเพื่อช่วยเหลือซึ่งกันและกันเมื่อเผชิญกับปัญหา ซึ่งไทยสามารถเรียนรู้จากญี่ปุ่นได้ ทั้งนี้ เพื่อก่อให้เกิดการสร้างสรรค์นวัตกรรมและ เทคโนโลยีใหม่ ๆ ซึ่งเป็น ส่วนสําคัญในการสร้างมูลค่าเพิ่มทางเศรษฐกิจและการกระจายรายได้ในห่วงโซ่อุปทานของไทยด้วย

สำหรับประเทศญี่ปุ่น นับเป็นประเทศคู่ค้าสำคัญและมีการลงทุนสูง โดยมีธุรกิจญี่ปุ่นกว่า 7,000 ราย ที่เข้ามาดำเนินธุรกิจในไทย และเป็นฐานการผลิตที่เชื่อมโยงกับภูมิภาคใกล้เคียง ถือเป็นประเทศที่มีปริมาณเงินลงทุนในการยื่นขอรับส่งเสริมการลงทุนสูงที่สุดคิดเป็นร้อยละ 47 ของมูลค่าการลงทุนจากต่างชาติทั้งหมด ทั้งนี้ ปัจจุบันมีบริษัทจากจังหวัดนางาโนะ ที่ลงทุนในประเทศไทย จำนวน 113 บริษัท จากจำนวนทั้งสิ้น 1,150 บริษัท ที่มีการลงทุนในต่างประเทศ ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว